Eks näeb, mis imet hakkab juhtuma Briti GP-l. FIA jõudis lõpuks otsusele, et puhutavaid difuusoreid puudutav reeglimuudatus hakab kehtima alates Silverstone'I etapist. Muudatus iseenesest tundub leebem. Esialgu oli juttu sellest, et mootori juhtarvutil keelatakse ära programm, mis võimaldab lahtilastud gaasipedaali korral siiski kütust silindritesse pritsida. Nüüd kehtima hakkav muudatus aga keelab mootori juhtarvuti programmide ümberseadistamise  kvalifikatsiooni ja võidusõidu vahel. Mis sisuliselt tähendab, et spetsiaalsed kvalifikatsiooniseaded (mille käigus eriti ohtralt bensiini põletati) kaovad ja kasutusele jäävad märksa materjalisäästlikumad võidusõiduseaded. Esmajoones peaks see pärssivalt mõjuma Red Bullile, aga ilmselt ka Renault'le (kellel ju sama motor). Teisalt on aga Renault' "puhumissüsteem" Red Bulli omast nii erinev, et reeglimuudatus ei pruugi neile sugugi ühtmoodi mõjuda. Samuti ei tea keegi, kuidas muutub üldine jõudude vahekord.  Teisalt, ega tiimidki maga. Iga uus reegel paneb kümned insenerid kohe mõtlema, kuidas oleks võimalik uuendusest mööda hiilida. Kui suudetakse väljalaskesüsteemid kuumusele vastupidavamaks ehitada, saab jälle hakata "puhumisprogramme" agressiivsemaks kruttima.